โลกแห่ตุนทองราคาพุ่งสูงสุดรอบ 6 ปี ปรับเป้าใหม่ 1,740 ดอลลาร์ต่อออนซ์
ผวาสหรัฐ-อิหร่าน รุนแรง ยืดเยื้อ วายแอลจี คาดสัปดาห์นี้ได้เห็น 1,600 ดอลลาร์ต่อออนซ์ เตือนเกาะติดสถานการณ์ หากคลี่คลายแรงขายแรงและเร็วเช่นกัน
6 ม.ค. 2563

ผวาสหรัฐ-อิหร่าน รุนแรง ยืดเยื้อ วายแอลจี คาดสัปดาห์นี้ได้เห็น 1,600 ดอลลาร์ต่อออนซ์ เตือนเกาะติดสถานการณ์ หากคลี่คลายแรงขายแรงและเร็วเช่นกัน
น.ส.ฐิภา นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน แอนด์ ฟิวเจอร์ส กล่าวว่า ราคาทองคำในตลาดโลกปรับตัวทำสถิติสูงสุดในรอบ 6 ปี ที่ 1,588 ดอลลาร์สหรัฐต่อออนซ์ จากสถานการณ์ความตึงเครียดระหว่างสหรัฐ - อิหร่าน ส่งผลให้ราคาทองคำในประเทศปรับขึ้นถึง 350 บาท โดยราคาทองแท่ง ขายออกที่ 22,500 บาท ทองรูปพรรณ ขายออกที่ 23,000 บาท
ขณะที่คาดว่าภายในสัปดาห์นี้มีโอกาสที่จะเห็นราคาทองคำปรับขึ้นไปถึง 1,600 ดอลลาร์สหรัฐต่อออนซ์ หากสถานการณ์การตอบโต้ระหว่าง 2 ชาติยังยืดเยื้อ ซึ่งคาดว่าอาจจะลากยาวไปถึงการเลือกตั้งประธานาธิบดีสหรัฐอเมริกาในเดือนพฤศจิกายน 2563 ประกอบกับมีกระแสข่าวจีนจะเลื่อนการลงนามการค้าเฟสแร กับสหรัฐ จากเดิมกำหนดไว้วันที่ 15 มกราคมนี้ ทำให้นักลงทุนยิ่งกังวล และมองทองคำเป็นสินทรัพย์ปลอดภัยจึงมีแรงซื้อเข้ามามากใกล้ช่วงเทศกาลตรุษจีน ซึ่งเป็นเทศกาลที่คนนิยมซื้อทองคำ ส่งผลให้มีความต้องการซื้อทองคำมากกว่าปกติ
น.ส.ฐิภา กล่าวว่า ราคาทองคำปรับตัวขึ้นมาเร็วและแรงมาก จากระดับ 1,550 ดอลลาร์สหรัฐต่อออนซ์ เมื่อวันศุกร์ ปรับขึ้นแรงมาถึง 1,588 ดอลลาร์สหรัฐ ต่อออนซ์ในเช้าวันนี้ (6 ม.ค.) และมีโอกาสที่จะถึง 1,600 ดอลลาร์สหรัฐต่อออนซ์ในสัปดาห์นี้ ทำให้นักวิเคราะห์ทองคำปรับเปลี่ยนเป้าหมายราคาทองคำปีนี้ใหม่ เป็น 1,740 ดอลลาร์สหรัฐต่อออนซ์ หากสถานการณ์ระหว่างสหรัฐ-อิหร่านตึงเครียดและยืดเยื้อมากขึ้น
สำหรับกลยุทธ์การลงทุน ให้เข้าสะสมเมื่อราคาทองย่อตัวที่ 1,560-1,566 ดอลลาร์สหรัฐต่อออนซ์ แต่ให้ระมัดระวังหากสถานการณ์ระหว่างสหรัฐ-อิหร่านคลี่คลายจะมีแรงเทขายทำกำไรทองคำออกเร็วและแรงเช่นกัน